Diari Oficial de la Generalitat Valenciana


Sumari del DOGV 8501, del 07-03-2019 (2019/2264)

RESOLUCIÓ de 28 de febrer de 2019, del president de la Generalitat, per la qual s'aprova la Carta de Serveis del Diari Oficial de la Generalitat Valenciana.
------------------------------------------------------------------------------------------------------------------------------------------------------------

### Dades del document

Número de DOGV
:   8501

Data del DOGV
:   07-03-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/2264


Data del document
:   28-02-2019

Organisme emissor
:   Presidència de la Generalitat

Tipus de document
:   Resolució

Anàlisi jurídica

 Descriptors 

:   * norma de qualitat

RESOLUCIÓ de 28 de febrer de 2019, del president de la Generalitat, per la qual s'aprova la Carta de Serveis del Diari Oficial de la Generalitat Valenciana. [2019/2264]  
  
D'acord amb el Decret 41/2016, de 15 d'abril, del Consell, pel qual s'estableix el sistema per a la millora de la qualitat dels serveis públics i l'avaluació dels plans i programes en l'Administració de la Generalitat i el seu sector públic instrumental, les cartes de serveis, com a instruments de millora contínua dels serveis, són documents per mitjà dels quals les organitzacions públiques informen sobre els compromisos de qualitat dels serveis que gestionen i presten, en resposta a les necessitats i expectatives de la ciutadania i la demanda de transparència en l'activitat pública.  
La Conselleria d'Indústria, Comerç i Innovació va dissenyar en l'any 2010 una carta de serveis, incloent-hi aquells compromisos de qualitat vinculats als serveis que presta; aquesta carta, pel transcurs del temps i per a adaptar-se a les noves necessitats i expectatives de la ciutadania, necessita ser actualitzada.  
En conseqüència, la Direcció General de Relacions amb les Corts de la Presidència de la Generalitat ha fet una nova revisió amb la finalitat d'adaptar i actualitzar els seus compromisos de qualitat als serveis actuals, i procedir a la seua publicació en la plataforma centralitzada de la Generalitat, així com en el seu portal de transparència, GVA oberta, perquè el contingut de la nova carta que ara s'aprova, i en particular dels compromisos de qualitat que s'hi estableixen, arribe de forma efectiva als usuaris i usuàries potencials dels serveis afectats.  
  
D'acord amb l'article 17.2 del Decret 41/2016, del Consell, la carta ha sigut objecte d'un informe favorable per part de l'òrgan directiu competent en matèria de gestió i millora de la qualitat dels serveis públics, tant per la coherència metodològica dels processos d'elaboració i dels compromisos adquirits com per la relació amb l'homogeneïtat de les cartes.  
  
Per tant, fent ús de la facultat que em confereix l'article 17 de l'esmentat Decret 41/2016, de 15 d'abril, del Consell, pel que fa a l'autoritat competent per a procedir a la seua aprovació, resolc:  
  
  
Primer  
Aprovar la Carta de Serveis que s'incorpora com a annex d'aquesta resolució.  
  
Segon  
L'aprovació d'aquesta nova carta i la seua posterior publicació en el Diari Oficial de la Generalitat Valenciana deixarà sense efecte la Carta de Serveis del Diari Oficial de la Generalitat Valenciana (DOGV), aprovada en el seu moment per Resolució d'1 d'octubre de 2010, del conseller d'Indústria, Comerç i Innovació, per la qual s'aprova la Carta de Serveis del Diari Oficial de la Generalitat Valenciana (DOGV 6392, 08.11.2010).  
  
Tercer  
La nova Carta de Serveis estarà a la disposició de la ciutadania a través de la pàgina institucional de la Generalitat Valenciana http//www.gva.es/carta, sense perjudici d'altres accions de comunicació que pogueren realitzar-se.  
  
València 28 de febrer de 2019.- El president de la Generalitat, p. d. (R 12.02.2016, DOGV 17.02.2016), el secretari autonòmic de Presidència: Andreu Ferrer Bautista.  
  
ANNEX  
Carta de Serveis del DOGV  
  
COMPROMÍS INSTITUCIONAL  
La publicació del Diari Oficial de la Generalitat Valenciana ha experimentat grans canvis en els últims anys. La incorporació de les noves tecnologies ha permés crear un nou model de butlletí oficial més àgil, eficaç i econòmic. No hem d'oblidar que el DOGV va ser el primer diari oficial del nostre país que va substituir, a gener de 2007, la tradicional edició en paper per una edició electrònica com a única versió oficial i autèntica.  
Ara posem a disposició de la ciutadania la nostra Carta de Serveis amb els compromisos que ens ajudaran a continuar millorant el treball que dia a dia, des de 1978, realitzem.  
  
MISSATGE GENERAL  
L'Administració Pública Valenciana ha d'adaptar-se als nous reptes i necessitats de la societat i per això ha de modernitzar i millorar de forma contínua els serveis públics que ofereix. La Generalitat assumeix aquest repte i per això incorpora, dins de la seua política de modernització, el projecte Cartes de Serveis com un instrument de millora a través del qual la ciutadania podrà exigir la prestació d'uns serveis públics amb les màximes garanties de qualitat i conéixer en tot moment el seu grau de compliment. La Generalitat contribueix així a donar resposta a l'exigència continguda en l'Estatut d'Autonomia de la Comunitat Valenciana que estableix i proclama, en l'article 9, el dret general que tenen els ciutadans i ciutadanes a gaudir d'uns serveis públics de qualitat.  
  
  
CARTA DE SERVEIS DEL   
DIARI OFICIAL DE LA GENERALITAT VALENCIANA  
  
SERVEIS  
El Diari Oficial de la Generalitat Valenciana (DOGV) és la publicació oficial de la Generalitat i el mitjà de la Comunitat Valenciana en el qual es difonen les normes, resolucions, actes i anuncis la inserció dels quals resulte obligatòria perquè així ho estableix una disposició legal o reglamentària.  
Des del Servei de Publicacions de la Generalitat elaborem diàriament el Diari Oficial de la Generalitat Valenciana, homogeneïtzem els documents i anuncis i els publiquem, segons la seua prioritat, a la seu electrònica (http://www.dogv.gva.es)  
El DOGV es publica cada dia de l'any, excepte els dissabtes, els diumenges i aquells dies declarats inhàbils en tot l'àmbit territorial de la Comunitat Valenciana.  
En el Portal del DOGV podreu trobar els següents serveis:  
- Consulta gratuïta i descàrrega, en els formats PDF i HTML, de tots els documents publicats en el DOGV.  
- Alertes DOGV, que ofereixen la possibilitat de rebre en el vostre correu electrònic, de forma gratuïta, tota la documentació corresponent a l'últim Diari Oficial de la Generalitat Valenciana o informació a la carta sobre qualsevol tipus de disposicions publicades en el DOGV (podeu triar la matèria, l'idioma i la periodicitat diària, setmanal, o mensual).  
- Accés a la base de dades legislativa de la Generalitat, on podeu consultar tota la legislació publicada des del primer diari oficial, de 19 de maig de 1978. En la mateixa base de dades els usuaris o usuàries podeu trobar:  
 Versió actualitzada de les lleis i decrets, constituïda pel seu text consolidat.  
 Accés directe a la legislació per matèries.  
 Accés directe a un servei de cerca agrupada per temes d'interés: ocupació pública, contractació administrativa, subvencions, convenis col·lectius, beques i premis.  
- Accés optimitzat a la consulta del DOGV en dispositius mòbils (telèfons intel·ligents i tauletes)  
En el mateix portal, els organismes remitents disposaran de:  
- Informació detallada dels tràmits necessaris per a la publicació en el DOGV.  
- Accés directe per a l'enviament telemàtic de documents a publicar en el DOGV. Els organismes remitents poden donar-se d'alta en el servei i posteriorment realitzar totes les gestions de publicació a través de la plataforma destinada a tal fi:  
 Enviament de documents  
 Seguiment de l'estat del document  
 Sol·licitar terminis de publicació  
 Gestió del pagament de la taxa per insercions en el DOGV  
COMPROMISOS I INDICADORS  
  
1. Garantim que els documents rebuts es publicaran amb una qualitat òptima i en un termini mitjà de 20 dies  
% de documents publicats en el termini mitjà de 20 dies Valor objectiu  
 90 %  
% de documents urgents publicats en el termini mitjà de 5 dies 90 %  
% de documents publicats sense correccions posteriors 95 %  
  
  
2. Oferim un servei d'alertes del DOGV, que facilite la informació elegida (DOGV complet o temes d'interés) segons la periodicitat sol·licitada per cada usuari i usuària.  
% d'enviaments del DOGV complet abans de les 08.00 h del dia que es publique Valor objectiu  
 99 %  
% d'enviaments de temes d'interés realitzats en el termini màxim de 24 hores 99 %  
  
  
3. Atenem totes les consultes, queixes i suggeriments plantejats pels usuaris i usuàries de qualsevol servei del DOGV en el termini màxim de 24 hores  
% de consultes, queixes i suggeriments atesos en 24 hores realitzats via internet Valor objectiu  
 90 %  
  
  
4. Mantenim actualitzada la base de dades legislativa incorporant totes les disposicions noves en les 24 hores següents a la seua publicació en el DOGV.  
% de disposicions que s'incorporen a la BD abans de les 24 hores des de la seua publicació Valor objectiu  
 95 %  
  
  
5. Facilitem a la ciutadania la disponibilitat de textos legals de la Generalitat actualitzats (consolidats) en un termini màxim de 5 dies des de la publicació en el DOGV.  
% de textos consolidats des de la publicació de la norma en el termini màxim de 5 dies Valor objectiu  
 95 %  
  
  
  
AJUDEU-NOS A MILLORAR EL SERVEI  
Si voleu presentar una queixa, suggeriment o agraïment sobre qualsevol aspecte general del servei rebut o específicament per l'incompliment dels compromisos de qualitat explicitats en la carta, podeu gestionar-ho a través dels impresos normalitzats que trobareu en qualsevol de les oficines d'assistència en matèria de registre de la Generalitat, el telèfon 012 o a través de la seu electrònica del Portal www.gva.es on podreu realitzar la tramitació telemàtica en l'adreça web que es detalla a continuació.  
  
https://sede.gva.es/c/web/sede\_electronica/sede\_quejas\_y\_sug  
  
En cas de detectar cap errada, ens ho comuniqueu, per favor, el més ràpid possible per a poder corregir-la.  
Per a facilitar la tasca d'edició dels textos i incrementar la rapidesa de publicació, per favor llegiu detingudament les instruccions que es troben en http://www.docv.gva.es/index.php'id=20 en l'apartat «Ajudeu-nos a millorar».  
Recordem que l'enviament de documents per internet, a través de la plataforma i en les dues llengües oficials agilita el procés de tramitació, acurta els terminis de publicació i redueix un 50 % l'import de la Taxa per Insercions en el DOGV.  
  
ON ESTEM  
www.gva.es  
  
Disponibilitat de la pàgina web: 24 hores al dia, 7 dies a la setmana, excepte parades programades.  
Especificacions tècniques d'ús: servei d'accés lliure a través d'internet per mitjà dels navegadors comunament utilitzats (no cal disposar de certificat digital).  
Posem a la disposició de la ciutadania els resultats sobre el grau de compliment dels compromisos d'aquesta carta de serveis i habilitem el seu seguiment a través de la pàgina: www.gva.es\carta